Source: https://www.jurnalulbtd.ro/articol-Juristul-Nitu-vrea-sa-repare-abuzurile-strecurate-in-legea-sanatatii-12-1347.html
Timestamp: 2020-01-20 14:30:47+00:00

Document:
Juristul Niţu vrea să repare abuzurile strecurate în legea sănătăţii | Publicatiile Jurnalul Online| Botosani
Articolul 313 din Legea 95/3006 privind reforma în domeniul sănătăţii este considerat de expertul în armonizare legislativă, Victor Niţu, ca fiind neconstituţional. Articolul prevede ca „persoanele care prin faptele lor aduc prejudicii sau daune sănătăţii altei persoane răspund potrivit legii şi sunt obligate să plătească cheltuielile efective ocazionate de asistenţa medicală acordată”. În opinia expertului în armonizare legislativă respectivul articol din legea sănătăţii încalcă două articole din constituţie. Această problemă a fost ridicată de Victor Niţu şi în cadrul unui curs urmat la Braşov pentru expert în armonizare legislativă.
Sesizând faptul că Articolul 313 din legea privind reforma în sănătate este neconstituţional, Victor Niţu a deschis, în calitate de expert, acţiune în instanţă. Încă de la începutul lunii octombrie acţiunea a fost deschisă la secţia de contencios administrativ a Tribunalului Botoşani.
Primul terme de judecată a fost stabilit pentru data de 12 decembrie. În cazul în care Tribunalul va fi de acord cu motivaţia expertului în armonizare legislativă, va trimite dosarul la Curtea Constituţională. După cum susţine Victor Niţu, articolul 313 din Legea 95/2006 este neconstituţional deoarece încalcă două articole din Constituţia României. Astfel este vorba de Articolul 15 care spune că „legea dispune numai pentru viitor” şi Articolul 26 după care „autorităţile publice trebuie să respecte şi să ocrotească viaţa privată”.
Articolul 313 din legea reformei în sănătate obligă persoanele care au provocat o vătămare fizică altei persoane, ca pe lângă răspunderea penală prevăzută de Codul Penal, să plătească şi cheltuielile de spitalizare. După cum susţine Victor Niţu, în România orice bolnav este tratat ca urmare a calităţii de asigurat. Cei neasiguraţi sunt trataţi la urgenţe, dacă este cazul. „Nu are importanţă din ce cauză ajunge în spital, spitalul e obligat să îl trateze. Că tu ai un conflict cu o altă persoană care ţi-a provocat daune este treaba ta privată pe care ţi-o rezolvi după spitalizare, cu persoana respectivă şi îi ceri despăgubiri. Am dat un caz absurd. În caz de accident, la volan e soţul. El va fi obligat să plătească spitalizarea soţiei sau copiilor care se află în maşină, deşi sunt asiguraţi”, a declarat Victor Niţu, în caşitatea sa de expert în armonizare legislativă.
Acesta speră ca la primul termen, Tribunalul să accepte motivaţia sa şi să trimită dosarul mai departe, având în vedere că la nivel de ţară cazuri ca cel prezentat de el sunt de ordinul sutelor de mii. (Margareta NICHIFOR)

References: Articolul 313
 Articolul 313
 articolul 313
 Articolul 15
 Articolul 26

Articolul 313